钦定古今图书集成/明伦汇编/官常典/第474卷 > 尉眷
## 钦定古今图书集成/明伦汇编/官常典/第474卷 > 尉眷

按《魏书尉古真传》：古真弟诺。诺长子眷，忠谨有父风太宗时执事左右，为大官令。时侍臣受斤亡入蠕蠕，
诏眷追之，遂至卤庭。大檀问其故，眷曰：“受斤负罪天
子，逃刑在此，不时执送，是以来取。”眷遂擒受斤于大
檀前，左右救之，乃免。由是以骁烈闻。迁司卫监。太宗
幸幽州，诏眷辅世祖居守。后征河南，督高车骑，临阵
冲突，所向无前，贼惮之。世祖即位，命眷与散骑常侍
刘库仁等八人分典四部，绾奏机要。赐爵山桑侯，加
陈兵将军。又为安北将军，出镇北境。与平阳王长孙
翰击蠕蠕别帅阿伏干于柞山。率师至歌删山，击蠕
蠕别帅便度弟库仁，直引师而北。蠕蠕部帅莫孤率
高车骑五千乘来逆，眷击破之，斩首千馀级。又从征
蠕蠕，眷出白、黑两漠之间，击其东部，大获而还。又从
征赫连昌，眷出南道，击昌于上邽。士众乏粮，临淮公
丘堆等督租于郡县，为昌所败。昌乘胜抄掠，诸将患
之。眷与侍御史安颉阴谋设伏，邀击擒昌。以功拜宁
北将军，加散骑常侍，进爵源阳公。后从征和龙，眷督
万骑前驱，慰喻降二千馀户。寻为假节，加侍中、都督
豫洛二州及河内诸军事、安南将军、开府，镇虎牢。张
掖王秃发保周之反也，征眷与永昌王健等率师讨
之，破保周于番禾。保周遁走，眷率骑追之，保周穷迫
自杀。诏眷留镇凉州，加都督凉沙河三州诸军事、安
西将军、领护羌戎校尉，转敦煌镇将。又击破吐谷浑，
俘三千馀口。眷历镇四番，威名并著。高宗时，率师北
击伊吾，克其城，大获而还。寻拜侍中、太尉，进爵为王，
与太宰常英等评尚书事。高祖北巡狩，以寒雪方降，
议还。眷谏曰：“今动大众以威北敌，去都不远，而便旋
驾卤，必疑我有内难。虽方寒雪，兵人劳苦，以经略大
体，宜便前进。”高宗从之，遂渡漠而还。以眷元老，赐杖
履上殿。和平四年，薨。高宗悼惜之，赠大将军，谥曰庄。